山居雨霽即事
作者：長孫佐輔
朝代：唐

paragraphs: 結茅蒼嶺下，自與喧卑隔。
況值雷雨晴，郊原轉岑寂。
出門看反照，繞屋殘溜滴。
古路絕人行，荒陂響螻蟈。
籬崩瓜豆蔓，圃壤牛羊跡。
斷續古祠鴉，高低遠村笛。
喜聞東臯潤，欲往未通屐。
杖策試危橋，攀蘿瞰苔壁。
隣翁夜相訪，緩酌聊跂石。
新月出汙尊，浮雲在中舃。
常隳腐儒操，謬習經邦畫。
有待時未知，非關慕沮溺。